
 
   [image: cover]
 


Legene i New York

Tina Beckett

Amalie Berlin

Lucy Ryder

Amy Ruttan


Bli hele natten

Tina Beckett

Oversatt av Jan Ingar Vik

Miniserie: Legene i New York


Nå kommer en ny, spennende historie om fire unge leger som deler en leilighet i Brooklyn. De er på god vei til å bli blant de beste av leger og arbeider på det prestisjefylte sykehuset West Manhattan Saints Hospital. Og de lar ingenting stå i veien for suksessen. Dette er den første delen i miniserien Legene i New York.

 

Kjære leser!

Familien vår bodde og arbeidet i Brasil i mange år. Noe av det mest fascinerende vi opplevde mens vi var der, var da klassen til sønnen min demonstrerte capoeira, en brasiliansk kampsport. Den var helt forskjellig fra det jeg hadde trodd, med sine flytende bevegelser, akkompagnert av takten fra tamburiner og et spesielt instrument som kalles berimbau.

I Bli hele natten jobber doktor Tessa Camara seg gjennom det siste året av turnustjenesten sammen med tre andre bokamerater. Tessa har tilfeldigvis brasilianske foreldre, som har oppmuntret henne til å holde på noe av kulturarven – som capoeira er en del av. Når kampsportstudioet hennes bestemmer seg for å delta på sykehusets sommerfestival, skaper det oppstyr – fordi en gammel flamme nettopp har stormet inn i livet hennes … en som hun desperat prøver å styre klar av. Men sykehuset, vennene hennes og skjebnen har andre planer!

Takk for at du blir med Tessa og Clay mens de sirkler rundt hverandre i capoeira-ringen og i livet, mens de begge håper å unngå å tape ikke bare kampen, men også hjertene sine. Jeg håper du liker å lese fortellingen deres like godt som jeg likte å skrive den!

Tina Beckett


Til dem som elsker to land.

Tolv år tidligere

Therésia Camara satt med bena i kors på soveromsgulvet omgitt av klær. Noen andres klær. To digre søppelsekker fulle, for å være nøyaktig. Hun kikket ned på den helt nye solkjolen som hun hadde arbeidet ti timer for å kunne kjøpe, og følte seg kvalm. Det som hadde virket som et ekstravagant kjøp for to dager siden – et som hadde fått henne til å føle seg voksen og uavhengig – så billig ut sammenlignet med designermerkene på det som hun nettopp hadde fått.

Og hvordan kunne hun unngå å bruke dem? Eller unngå å være ytterst takknemlig for at bestevenninnen hadde tenkt på henne da hun gikk igjennom garderoben sin? Det var mer klær i de to sekkene enn hun noensinne hadde eid.

Men det fikk henne til å føle seg fattig.

Hun svelget. Det var ok. Hun skulle anvende dem vel, inkludert den plommefargede skoleballkjolen som lå inni en boutique-klespose som nå hang på baksiden av garderobeskapdøren. Ingen ville vel huske at Abby hadde den på seg i fjor?

Foreldrene til Tessa – som hadde arbeidet hardt helt siden de flyttet fra Brasil til USA – var akkurat i ferd med å få firmaet sitt til å ta av. De hadde faktisk sikret seg en stor kontrakt med et Manhattan-firma, hvor de skulle ominnrede en gruppe av kontorbygninger – et prosjekt som kom til å holde dem beskjeftiget de neste årene, hvis eieren ble fornøyd med de første resultatene. Men først måtte de kjøpe materialer og utstyr. De hadde i hvert fall ikke råd til å kjøpe en fancy selskapskjole som hun skulle bruke bare én gang. Eller klær til det siste året hennes på high school, som begynte om to korte uker.

Hun rettet ryggen og tok opp en mørk, smal jeans som nesten var ny. Heldigvis brukte hun og venninnen samme størrelse. Dette var egentlig en gudegave, og hun skulle se på det som det det var. Det kom til å fjerne en byrde fra foreldrene – noe som også var grunnen til at hun hadde søkt jobb på et lokalt supermarked. Det kom til å bli nok av utgifter slik det var, med eksamen og søknad om stipender til college. Og deretter det medisinske fakultetet. Hun krysset fingrene i håp om at denne spesielle drømmen ble til virkelighet.

Og en dag … Hun trykket jeansen mot brystet, mens hjertet ble fylt av håp. En dag skulle hun bli den som hjalp andre. Hun hadde tenkt å arbeide hardere enn hun hadde trodd var mulig for å sørge for at karakterene holdt seg like høye som de var nå. Så skulle hun se til at foreldrene ble tatt vare på – selv om den nye kontrakten deres gikk i vasken. Det var det de hadde gjort for henne ved å flytte til et nytt land. Og hun hadde virkelig det hun trengte, selv om de tingene ikke kom fra eksklusive butikker.

Tessa trengte ikke merkeklær. Eller masse penger. Hun trengte bare å lykkes, uansett hvilke ofre hun måtte gjøre. Hun inngikk en pakt med seg selv. Hun skulle komme seg gjennom studiene på egen hånd. Uten hjelp.

Fra noen.

«Domingo, segunda-feira, terça-feira, quarta-feira …» Det å ramse opp ukedagene på portugisisk hadde alltid hjulpet henne med å fokusere. Men mens Tessa fortsatte å formulere hver stavelse i ordene, vokste skrekken i strupen ved hvert åndedrag.

Hun stirret på den digre plakaten som sto på et staffeli i vestibylen på West Manhattan Saints, som en velkomsthilsen til sykehusets nyeste ortopediske kirurg.

Folk svingte rundt henne på vei inn, og en mann støtte borti skulderen hennes med en mumlende unnskyldning om at han var sent ute idet han passerte henne. Tessa var også sent ute, men for øyeblikket hadde hun ikke krefter til å gjøre annet enn å bli stående der.

Clayton Matthews, et gufs fra fortiden – hennes fortid – viste det samme skjeve smilet som hun kjente så godt. Det som løftet den ene munnviken og fikk alt inni henne til å smelte. Og han så ut til å rette det smilet direkte mot henne, og alle som stoppet for å beskue ham.

Ha! Beskue ham. Det fikk ham nesten til å høres ut som en gud.

Han hadde vært gudelignende for henne en gang i tiden. Før hun oppdaget hvem som egentlig hadde sørget for «stipendet» hennes til medisinstudiet. Hvem som hadde betalt for nesten hele utdannelsen hennes.

Ikke han. Men foreldrene hans. Hun hadde ingen anelse om hvorfor de gjorde det, bortsett fra at hennes og Clays foreldre raskt var blitt venner mens moren og faren hennes arbeidet på et stort kvartal av bygninger som tilhørte faren til Clay. Faren hennes var faktisk fortsatt i partnerskap med dem.

Det partnerskapet var årsaken til at hun møtte Clay. Og plakaten brakte tilbake minnet om det siste forferdelige opptrinnet på eksamenskvelden.

Hun svelget. Herregud. Hun ville ikke møte ham. Særlig ikke nå. Ikke mens hun var tynget av den andre årsdagen for morens død.

Så hun skulle unngå det. Den siste delen av spesialistutdannelsen hennes omfattet hudkreft – enda en påminnelse om den modige kampen til moren – mens Clay var ortopedisk kirurg. De kom til å arbeide i forskjellige etasjer, til og med. Hvor sannsynlig var det at de skulle støte på hverandre i det kjempestore sykehuset?

Hun trakk pusten dypt og slappet litt av.

«Jøss, Tessa, du ser ut som du nettopp har sett et spøkelse.» Holly Buchanan, en av huskameratene i Brooklynhuset hvor hun bodde, stanset ved siden av henne. Lange, brune lokker la seg mot venstre da den andre kvinnen la hodet på skakke og så på plakaten. «Å, men han er ikke noe stygt spøkelse. Er det det nyeste medlemmet av den lykkelige familien vår?»

Tessa skar en grimase. Lykkelig? Med de krevende arbeidstidene de hadde under det siste året av spesialistutdanningen, var det ingen som hadde særlig mye tid til å legge merke til den generelle atmosfæren omkring på universitetssykehuset. Herjet og utmattet var beskrivelsen på de fleste menneskene Tessa kjente. Det innbefattet de kvinnelige huskameratene hennes, Holly og Caren, og den eneste mannlige, Sam, som bodde i de andre tre leilighetene i huset. Vennene så hverandre oftere på sykehuset enn i huset.

«Jeg antar det.» Hun gjorde sitt beste for å kvele den bitre brodden i stemmen, men noe måtte ha røpet henne.

«Kjenner du ham?» Holly dyttet borti henne med skulderen.

«Nei.» For det var sant. Mannen hun trodde hun kjente, hadde ikke vært i nærheten av den mannen han viste seg å være. «Nei, jeg kjenner ham ikke. Ikke i det hele tatt.»

Hvor lenge var det siden? Litt over fire år. Dessuten var han gift nå, i hvert fall etter det hun hadde hørt.

En varm lukt kilte i nesen, samtidig som en advarende sitring fikk nakkehårene til å reise seg.

«Jeg tror «i det hele tatt» er å tøye sannheten, synes du ikke, Tess?» Den joviale stemmen. Den passet helt til det skjeve smilet på plakaten. «For jeg kjenner definitivt deg.»

Hun snudde seg mot den nyeste trusselen, akkurat idet han strakte hånden ut mot Holly. «Clayton Matthews, ortopedi. Hyggelig å møte deg.»

Øynene til Holly ble store da de møtte hennes, og så tok hun imot hånden til Clay og mumlet sitt eget navn og spesialitet. Tessa sendte ut en desperat bønn til henne som straks ble avfeid.

«Vel, jeg må komme meg tilbake til arbeidet», sa venninnen, «før Langley slår ned på meg. Igjen.»

Lederen for de kirurgiske assistentlegene, Gareth Langley, var ikke blant de tålmodigste, og av en eller annen grunn hadde han og Holly kommet skjevt ut fra starten. Tessa styrte klar av mannen hvis det var mulig.

Holly skyndte seg bortover korridoren og forsvant ut av syne da hun rundet hjørnet mot heisene. Så nå sto Tessa alene igjen med Clay. Og plakaten hans.

«Fint å møte deg igjen, Tessa. Hvordan har du det?»

Virkelig? Var det det beste han klarte, etter alt som hadde foregått mellom dem? «Fint. Og du?»

«Overrasket.» Han smilte. «Jeg hadde ingen anelse om at du gjennomførte spesialistutdannelsen din på West Manhattan Saints.»

Ikke det? West Manhattan var et av de største universitetssykehusene i byen, så hvordan kunne han unngå å innse at det var her hun kom til å ende?

Hvis han da ikke egentlig visste det og kom hit for å plage henne.

Vrangforestillinger, Tess. Han fulgte deg ikke til dette sykehuset.

Hun bestemte seg for å ignorere bemerkningen hans, og nikket mot plakaten i stedet. «Den ligner.»

Hun kjente impulsen til å begynne å telle dager igjen … denne gang på engelsk. Hun motsto trangen. Og bildet var fint. Det viste det tykke, svarte håret, den sterke haken, og de mørkeblå øynene som kunne gli over deg og få deg til å tro at du var det eneste mennesket i verden.

Selv når du ikke var det.

Han kikket på bildet. «Man gjør det man må gjøre. Det burde du vite bedre enn noen.»

Ja, hun gjorde det. Som å arbeide livet av seg når du oppdaget at den såkalte gratisreisen egentlig ikke hadde vært gratis i det hele tatt. Og at mannen som sto foran henne hadde visst hvordan det lå an hele tiden mens de studerte sammen … da de ble kjærester. Da han la henne ned på sengen i internatrommet sitt og ble den aller første elskeren hennes.

Så kom gavene. Små til å begynne med. Deretter dyrere, til tross for protestene hennes.

Alt sammen gikk i stykker under eksamensseremonien da han rakte henne en flat smykkeeske med et kyss og mumlet gratulerer. En halvtime senere fikk hun vite over høyttaleren at Wilma Grandon Memorial Scholarship faktisk var oppkalt etter mormoren til Clay, og at Tessa var den eneste som hadde fått stipendet.

Tusen øyne vendte seg i hennes retning.

I det øyeblikket ble hun ført tilbake til soverommet i barndommen og sekkene med brukte klær. Bortsett fra at dette var mye, mye verre. Enda en gang var hun den fattige immigrantjenta fra Brasil som ikke hadde noen ting. Bølger av ydmykelse skylte opp i ansiktet hennes og flommet gjennom kroppen. Hvordan kunne han gjøre det mot henne?

Tessa sendte et varmt takkebrev til foreldrene, hvor hun uttrykte sin takknemlighet. Hun sendte Clay et helt annet slags brev – hvor hun sendte tilbake eksamensgaven hans og fortalte ham at det var over. At hun måtte konsentrere seg om spesialistutdanningen. Hun gjentok det refrenget da han dukket opp på internatrommet hennes – og lot ham ikke se hvor skuffet hun var over at han hadde holdt tilbake en så enormt viktig opplysning fra henne. Han kjøpte tydeligvis unnskyldningen, for det var siste gangen hun så ham.

Helt til nå. Men hun kunne i det minste være vennlig mot ham. Kanskje han ville oppfatte hintet, og at de ville nøye seg med høflig likegyldighet ved eventuelle fremtidige møter.

Hun rakte frem hånden, slik han hadde gjort mot Holly en liten stund tidligere. «Vel, det er fint å se deg igjen, Clay. Jeg håper du liker deg her.»

Han nølte et øyeblikk, men så tok han imot hånden hennes, og håndflaten strøk over hennes i en illevarslende kombinasjon av varme og friksjon idet fingrene hans lukket seg rundt hennes.

Varmen fylte magen og strømmet opp i ansiktet hennes.

Hun innså for sent tabben sin. For dette var ikke noe vanlig håndtrykk. Dette var intimt – en forbindelse som gikk mye lenger enn den fysiske verden – og kroppen hennes reagerte overfor løftet den brakte med seg.

Det gikk et gys gjennom henne da han trakk henne et skritt nærmere. «Jeg tror jeg gjør det allerede.»

Hun blunket et sekund før hun innså at ordene var et svar på hennes – at hun håpet han likte seg her.

Hvor ille ville det være om hun snudde seg vekk og løp rett ut av sykehuset igjen, vekk fra alt som hun hadde arbeidet så hardt for?

Veldig ille. Hun var her av en bestemt grunn. For å behandle dem med hudsykdommer som noen ganger var godartede – og noen ganger dødelige.

Hun hadde ikke tenkt å flykte. Ikke fra noen. På tide å kvele dette i fødselen, hva det nå måtte være. Hun kastet på hodet da hun kom på den perfekte løsningen.

«Jeg hørte at du giftet deg. Hvordan har din kone det?» Hun lot stemmen få en litt syrlig brodd mens hun dro litt i hånden og håpet at han oppfattet hintet.

Han gjorde det. Men ikke før tommelen hans strøk over baksiden av håndleddet på en måte som hun kjente igjen. Temperamentet døde idet hjertet sprakk i to. Hvordan kunne han gjøre dette?

«Hun er ikke min kone lenger.» Halsen hans beveget seg som om han plutselig trengte å svelge. «Vi er skilt.»

Skilt. Herregud. Hvordan skulle hun overleve hvis hun støtte på ham hver dag?

«Jeg er lei for å høre det. Men jeg er sent ute …»

Han tok et skritt tilbake. «Jeg får la deg gå, da. Vi kommer sikkert til å møte hverandre rundt på sykehuset.»

Hun ante ikke om det var en trussel eller et løfte, men hun grep anledningen med begge hender. Hun ga ham et raskt, tomt smil og gikk av gårde så raskt som bena kunne bære henne.

Men hun kunne føle blikket hans i ryggen.

Skilt. Å, så mye lettere det ville vært hvis han hadde vært lykkelig gift med en haug av skrikende avkom.

Hva hadde skjedd mellom ham og konen? Han hørtes slett ikke glad ut over at ekteskapet var over.

Det angår ikke deg, Tessa. Hun gikk enda raskere. Hun måtte komme seg vekk fra ham. Og holde seg unna. I hvert fall til slutten av den nåværende spesialistutdanningen. Kanskje hun skulle revurdere planene om å søke om det forskerstipendiet i Mohs mikrokirurgi her på West Manhattan. Hun kunne alltids flytte til et annet universitetssykehus.

Men hun elsket å være her. Elsket sykehuset. Elsket å bo i huset sammen med Sam, Caren og Holly. Skulle hun virkelig la Clay drive henne ut?

Hun rundet hjørnet, men senket ikke farten før hun var i heisen og på vei mot tredje etasje. Så sank hun sammen inntil veggen.

Clayton Matthews. Her på sykehuset hennes.

Leppene strammet seg. Nei. Hun var her for å bli. Så hun skulle fortsette å gjøre de tingene hun elsket som om hun aldri hadde møtt ham – selv om hun ikke ante om det var mulig. Hun måtte bare finne på en slags strategi for fremtidige møter.

Heisdørene åpnet seg igjen, og hun gikk ut i den verdenen hun kjente og elsket.

Strategi.

Hun grublet på det ordet et par sekunder før hun avfeide det. Nå skulle hun praktisere forebyggende medisin. Hvis det fungerte i helseomsorgen, kunne det sikkert fungere i kjærlighetslivet hennes – selv om hun ikke hadde noe. Etter Clay hadde hun datet to menn. Ingen av dem varte mer enn et par måneder.

Ok. Så forebyggende var ordet for dagen – ordet for å unngå negative konsekvenser. Fra nå av skulle Tessa praktisere forebygging når det gjaldt Clay.

Noe som betydde å unngå ham. For enhver pris.

*

«Tradisjonell capoeira fra Brasil.»

Clay fikk øye på det kjente navnet på listen over bedrifter som støttet sykehusets årlige sommerfestival «Helse kan være gøy». Nederst på siden var det hundrevis av linjer – og mange var allerede fylt ut med navn på frivillige. Sykehuspersonalet var blitt oppfordret til å finne en plass å hjelpe til på før begivenheten 19. Juli. De fleste av de lettere oppgavene – som loddtrekning, billettsalg og ansiktsmaling av barn – var opptatt. Han ristet på hodet. Han måtte se på det igjen når han var litt roligere.

Han var blitt paff da han så Tessa i morges. Kanskje han kunne ha taklet det bedre om hun ikke hadde stått foran den latterlige plakaten som sykehuset hadde insistert på å sette opp. Men der sto hun og snakket med en av venninnene sine. Det knøt seg i magen da han hørte den andre kvinnen le av noe som Tessa sa. For det var ikke noe morsomt ved det som hadde skjedd mellom dem.

Og da Tessa nektet for at hun kjente ham …

Vel, det var den siste dråpen. Alle tanker på å smyge seg ubemerket forbi de to hadde blitt til et anfall av sinne.

Men han så noe flakke gjennom blikket til Tessa da hun snudde seg og så ham stå der. Forferdelse? Skrekk? Skyldfølelse? Han klarte ikke å plassere det helt, men det kunne ikke være det han først tenkte da han så det blikket: smerte.

Det hadde ikke vært noen smerte i de stramme leppene og det faste blikket den dagen han dukket opp på dørstokken hennes, bare for å få bekreftet at det var slutt mellom dem. Hvis noen skulle ha kjent smerte den gangen, var det han. Det hadde vært anspent mellom dem det siste året av forholdet deres, men han hadde aldri drømt om at hun var så ulykkelig. Hvis det da ikke hadde handlet om pengene hele tiden. Men hun hadde gitt tilbake halskjedet hun hadde fått av ham.

Han bet tennene sammen helt til det gjorde vondt i kjeven. Han hadde gått igjennom dette igjen og igjen for flere år siden uten å finne noe svar.

Noen andre kom inn på pauserommet, og han hørte en kvinne kremte. Hun sto med pennen i hånden og ventet på å skrive seg på noe. Han tok et skritt tilbake og lot henne få plassen sin.

Blikket vendte tilbake til det lokale capoeira-studioet. Trente fortsatt Tessa der? Da de var sammen, sendte hun ham en håndskrevet invitasjon hvor hun ba ham lære litt mer om den brasilianske kulturarven hennes. Han takket ja uten å nøle. Og det var verdt det. Det å se henne trene i ringen, som de kalte en roda, var mer enn sexy. De intrikate, flytende bevegelsene fremhevet de slanke linjene i kroppen hennes og fikk capoeira til å se mer ut som en dans enn en virkelig kampsport.

Han tvang seg tilbake til nåtiden idet den tiltrekkende brunetten hadde skrevet navnet sitt på listen og snudde seg mot ham med et smil. «Takk. Best å skrive seg på. Det begynner å bli temmelig lite å velge mellom.»

«Det ser slik ut.» Han klarte å gjengjelde smilet hennes, selv om det siste han ville gjøre, var å engasjere seg i småprat med et medlem av det motsatte kjønn. Han var blitt brent to ganger nå. Kanskje han skulle blitt prest, slik som fetteren.

Men han likte kvinner. Han hadde bare ikke taket på langvarige forhold. Det var et gen som foreldrene hans – som hadde vært gift i trettifem år nå – ikke hadde gitt videre til ham.

«Vi ses», sa brunetten med enda et smil, selv om hun ikke prøvde å presentere seg, slik venninnen til Tessa hadde gjort. Det var greit for ham.

«Jepp. Lykke til med det.» Han nikket mot tavlen.

«Takk, det samme. Kanskje vi melder oss på det samme.»

Det var trolig ment som et hint, men siden Clay ikke engang hadde lagt merke til hva hun hadde skrevet seg på, hadde hun ikke noe hell med det. «Kanskje.»

Hun gikk ut av rommet, og Clay sto igjen og stirret på arket og undret seg på Tessa og studioet. Særlig da han så nærmere etter og la merke til at hun ikke hadde skrevet seg på noe som helst.

Det spilte ingen rolle. Hvor vanskelig kunne det være med en time eller to med frivillig arbeid? Han kunne alltids melde seg på opprydningsmannskapet, som fortsatt hadde flere ledige plasser. På den måten trengte han ikke å omgås noen.

Men akkurat nå ville han bare komme i gang med arbeidet og glemme møtet med en viss rødhåret kvinne.

Hvor var ekskonen hans?

Clay satt i sykehuskafeteriaen sammen med Molly og hørte datteren skravle om alt hun hadde gjort sammen med bestemor og bestefar i går kveld. Han klarte ikke å holde tilbake et sukk da hun hoppet i stolen og tok en fruktbit fra tallerkenen sin.

Foreldrene hans hadde vært stoiske under hele skilsmissen, selv om de måtte ha vært skuffet over ham fordi han ikke arbeidet hardere for å få det til å fungere. Han hadde prøvd, men ingenting hjalp. Han hadde tatt hensyn ved valg av arbeidsplass for å være nærmere hjemmet. Han hadde tatt på seg mesteparten av omsorgen for Molly da hun var baby. Han hadde til og med gått til ekteskapsrådgivning.

Og likevel satt han her.

De største tabbene i livet hans så ut til å ha med kvinner å gjøre.

Én ting som foreldrene hans var overlykkelige over, var sjansen til å bli dypt engasjert i sønnedatterens liv. Og det hørtes ut som gårsdagen ikke var noe unntak – da trioen hadde gått tur i Central Park med dalmatineren Jack.

Han kikket på klokken, og utålmodigheten økte. Lizza var nesten en halvtime for sent ute allerede, og han skulle på jobb om noen minutter. Han hadde håpet å få litt tid til å bli kjent med rutinene før han gikk rett på morgenrundene sine. Men det så ikke ut til at det kom til å skje.

I øyekroken oppdaget han en kjent skikkelse ved utsjekkingsskranken. Men det var ikke Lizza. Han stønnet høyt.

«Hva er det, pappa?»

Han vendte oppmerksomheten mot de blå øynene til datteren igjen. «Ingenting. Jeg bare tenkte på jobben.»

«Å. Ok. Må jeg hjem til mamma?»

Det samme spørsmålet var blitt gjentatt under de siste to besøkene. Clay visste ikke hva han skulle gjøre med det. Lizza var ute på reise i flere uker om gangen, og besøkte europeiske motehus på leting etter ideer til nye design. Molly hadde ikke tilbrakt mer enn en håndfull helger sammen med moren det siste året. Og Lizza gjorde det ikke noe bedre ved å være så pirkete når det gjaldt hjemmet sitt. Molly var ikke engang tre og et halvt år ennå. Hun trengte å være et barn. Men han hadde lært seg å holde munn, så lenge ekskonen ikke gjorde noe som kunne skade selvrespekten til datteren.

Så han nøyde seg med et svar som han håpet var forsonlig. «Mamma blir trist hvis du ikke gjør det.»

«Jeg vet det.» Det ble sagt med et sukk som fikk det til å knyte seg i magen hans.

Hvis noen hadde fortalt ham for fire år siden at han etter bruddet med Tessa kom til å reagere ved å ha sex som kom til å resultere i graviditet og ekteskap, så ville han sagt at vedkommende var sprø. Men her var han. Og han var vilt begeistret for datteren. Det samme var foreldrene hans. Det fikk ham til å holde ut alt tøvet han hørte fra Lizza.

Han kikket mot utsjekkingsområdet akkurat idet Tessa snudde seg og så etter et sted å sitte. Det var frokosttid og fullstappet av medisinsk personale som ville ha seg en matbit før de møtte en ny arbeidsdag.

Blikket hennes gled forbi ham og stanset et langt sekund. Så lukket hun øynene et øyeblikk før hun åpnet dem igjen og så på ham igjen. Hun nikket kort før hun fortsatte å se etter en ledig sitteplass.

Men det fantes ingen.

Kom igjen, Lizza. Skynd deg.

Men i mellomtiden kunne han ikke bare la Tessa stå der, så han vinket henne mot bordet sitt. Han kunne ha sverget på at munnen hennes formet seg i en forpint grimase før hun gikk mot dem. Hvis det hadde vært noe annet menneske hun kjente i lokalet, så ville hun sikkert ha gått og satt seg sammen med dem i stedet.

Han var hennes siste valg.

Vel, noe forandret seg aldri.

Hun satte brettet ved siden av Mollys, og øyebrynene trakk seg litt sammen, selv om hun ikke stilte det spørsmålet som han visste måtte virvle rundt i hodet hennes.

Datteren hans hadde ingen slike hemninger. «Jeg er Molly. Hvem er du?»

Tessa blunket. «Jeg er doktor Camara. Hvordan har du det?»

«Jeg venter på mamma.»

Det knøt seg i magen hans igjen. Han hadde ikke noe annet valg enn å presentere datteren. «Tessa, dette er datteren min.»

«Er hun vennen din?» spurte Molly.

«En gammel venn, ja.» Han kikket på Tessa. Hun protesterte ikke, bare satte seg på stolen på den andre siden av bordet.

«Det stemmer. Pappaen din og jeg kjente hverandre for lenge siden mens vi gikk på skolen.»

«Å. Kjente du mamma også?»

Tessa bet seg i underleppen et øyeblikk. «Nei, det gjorde jeg ikke. Er mammaen din doktor?»

«Nei, hun lager pene kjoler og fine klær.»

Kroppsspråket til Tessa forandret seg. Fingrene klemte hardt rundt brettet et sekund før hun endelig slapp taket og tok opp glasset med juice. «Så heldig for deg. Du har sikkert alle slags fantastiske antrekk.»

Men hun fikk det ikke til å høres ut som Molly var heldig i det hele tatt. Det var et snev av sørgmodighet som fikk ham til å se litt nøyere på henne. Men han stilte ikke spørsmålet han hadde i hodet. «Du ser ut til å ha hastverk.»

«Jeg skal hjelpe til under en Mohs-prosedyre i dag.»

Interessant.

«Mohs? Spesialiserer du deg i plastisk kirurgi?» Den berømte kirurgiteknikken, som var oppkalt etter oppfinneren, ble brukt på hudskader. Skader som vanligvis inneholdt kreftvev.

Hun tok en slurk av juicen og ristet på hodet. «Dermatologisk kirurgi. Men jeg håper på et forskerstipend i Mohs.»

Han hadde trodd at planene hennes gikk i retning kraniofacial kirurgi. «Det er litt av et sprang, er det ikke?»

«Ting forandrer seg.»

«Det gjør de absolutt.» Han klarte ikke å holde tilbake den bitre tonen i stemmen.

Han og Tessa stirret på hverandre over bordet i flere sekunder mens atmosfæren rundt dem begynte å knitre av spenning.

Nei. Det var ikke spenning. Det var den karakteristiske klikkingen av høyhælte sko som beveget seg raskt over gulvet.

«Mamma kommer.» De hviskede ordene fra datteren hadde en fatalistisk tone.

Han svingte seg rundt i stolen og så Lizza komme mot dem. Det perfekt sminkede ansiktet var en enorm kontrast til Tessas usminkede fregner og enkle stil. Tessa var ikke den eneste som hadde gjort et enormt sprang fra en spesialitet til en annen. Forskjellen mellom de to eksene hans kunne gi en psykolog nok materiale til å fylle et bind eller to.

Lizza stanset ved siden av bordet deres, og øyebrynene løftet seg litt spørrende, mens Tessa så ut som hun helst ville forsvinne fra jordens overflate.

«Hei, Clayton.»

Hun hadde alltid brukt hele navnet hans, i stedet for kortversjonen. Han likte det til å begynne med, fordi det var enda en ting som fjernet båndet hans til Tessa, men etter en stund hadde formaliteten blitt tynnslitt. Det samme hadde de tåpelige luftkyssene hun insisterte på å gi alle. I samme øyeblikk han tenkte på det, bøyde hun seg og lagde en smellende lyd ved siden av kinnet til Molly uten å være i kontakt med det. Eksen forsøkte heller ikke å omfavne datteren.

Han bet tennene sammen.

Ikke rart at Molly hadde vanskeligheter med å knytte bånd til henne. Når det gjaldt foreldrene hans var det bare snakk om klemmer og ekte, jordnære kyss.

Da han reiste seg, gjorde Lizza ingen tegn til å lene seg inntil kinnet hans som hun vanligvis gjorde. Trolig fordi hun nå så på Tessa.

Han kunne tydeligvis ikke unngå å presentere dem. Perfekt. Han kikket på klokken. Og nå var han fem minutter for sent ute til skiftet sitt. «Lizza, dette er en gammel venninne fra medisinstudiet, Tessa.»

Tessa mumlet at hun var glad for å møte henne, mens ekskonen bare tok Molly i hånden. «Er du klar til å gå, elskling? Mamma må ta noen viktige telefoner.»

Hendene hans knyttet seg langs sidene, selv om han prøvde å holde temperamentet i sjakk. «Er du sikker på at du har tid til henne denne helgen? Jeg kunne alltids kjøre henne hjem til mamma og pappa igjen.»

«Det er helgen min.» Det ble sagt som om Molly simpelthen bare var enda en avtale på en allerede travel kalender.

Det verket i brystet hans. Molly hadde ikke engang noen koffert, ettersom ekskonen hadde en ekstra garderobe og leker til datteren hjemme hos seg. Hun vasket klærne som Molly brukte nå og sendte henne tilbake til ham i dem. Lizza insisterte på å la husholdningene deres være fullstendig adskilte. Slik som Tessa og hennes motvilje mot å ta imot noe fra ham.

Kanskje de to kvinnene var mer like enn han hadde trodd.

Clay satte seg på huk foran Molly. «Jeg ser deg på mandag morgen, lille chipmunk.»

En av hælene til Lizza klikket på den måten hun gjorde når hun var irritert på noe. Så synd.

Datteren slynget armene rundt halsen hans. «Glad i deg, pappa. Vær snill.»

«Er jeg ikke alltid det?» Han dro i en av flettene hennes.

Et sekund senere var Lizza og datteren på vei mot sykehusinngangen. Et par mannshoder snudde seg mot ekskonen hans. Hun var vakker, erkjente han, med langt, blondt hår og sped benbygning, selv om han nå så det som en skjør form for ynde som ikke tålte press.

Han brydde seg ikke om at andre menn glodde på henne. Han hadde sluttet å bry seg om det da hun ved et uhell videresendte tekstmeldinger til telefonen hans fra en annen mann. En i Italia som hun tydeligvis hadde møtt da hun var der, til tross for at hun hadde en ung datter hjemme. Alle de pengene til rådgivning til ingen nytte.

Det eneste han var takknemlig for, var at hun hadde overført hovedomsorgen for Molly til ham uten å blunke. Hun sa at det var til det beste med den timeplanen hun hadde.

Han kunne ikke vært mer enig.

Da han satte seg i stolen igjen, så han at Tessa studerte bollen med havreblanding som om den var fascinerende.

Han sukket. «Og hvordan har din morgen vært?»

Hun smilte ikke. I stedet rørte hun skjeen rundt i bollen.

«Det må være pinlig at hun møter meg.»

«Det var litt annerledes enn å presentere to kolleger på en konferanse, jeg innrømmer det.»

Denne gangen løftet hun hodet. Øynene lynte og hun ble rød i ansiktet. «Du kunne ha latt som du ikke kjente meg.»

«Hvorfor skulle jeg gjøre …?» Han rynket pannen. «Tror du jeg er flau over å kjenne deg?»

Han kikket på klokken for tredje gang, og oppdaget at fem minutter for sent var blitt til femten. Han hadde ikke tid til å diskutere dette med henne akkurat nå. Det betydde ikke noe heller.

Tessa hadde alltid vært hårsår når det gjaldt penger eller noe som kunne forbindes med det – og det gjaldt trolig også Lizzas oppvisning av kostbare klær.

Men hun var ikke fattig. Foreldrene hennes gjorde det godt nok, selv om stiftelsen etter bestemoren hans hadde hjulpet til med å betale for utdannelsen hennes. Foreldrene deres var gode venner – de hadde arbeidet sammen i mange år. Da foreldrene til Tessa innså at de ikke kom til å klare å hjelpe henne med å oppnå drømmene sine, hadde moren og faren hans grepet stille inn for å hjelpe. De var gavmilde mennesker.

Før i tiden ville Clay ha prøvd å glatte over tingene med henne. Nå var han imidlertid tom for både tid og tålmodighet.

Han reiste seg og så ned på henne. «Jeg tror du har oppfattet det bakvendt, elskling. Du har alltid oppført deg som om det er du som er flau, ikke jeg.»

«Jeg forstår ikke.»

«Nei, du gjør vel ikke det.» På tide å gå. Men først var det noe han måtte spørre om. «Før jeg glemmer det – jeg så capoeira-studioet på listen over bedrifter som var med på festivalen.»

Hun nikket. «De har en oppvisning for å skape interesse.»

«Deltar du?» Han hadde ingen anelse om hvorfor han spurte om det.

Denne gangen kom svaret enda langsommere. «Ja.»

«Du var alltid dyktig. Jeg må stikke innom studioet en gang.»

Han prøvde å stanse minnet om de lange, smidige bevegelsene til Tessa mens hun trente capoeira, men det var for sent – minnene var altfor livaktige.

En stram fornemmelse i magen fortalte ham at det var på tide å komme seg ut.

Så han avsluttet samtalen med en rask vinking og «ha en god dag.».

Det var bare Tessa som hadde den ringeste sjanse for at det skulle skje. Etter møtet med både den første og den andre eksen, var dagen hans allerede ødelagt.

*

Foten traff kinnet hennes med et skarpt klask.

Tessa gikk over ende i et virvar av armer og ben.

Marcos satte seg øyeblikkelig på knærne ved siden av henne. «Det skulle ikke skje. Hvor er hodet ditt, moça?»

Hodet hennes var der det hadde vært de siste to dagene. Hos Clay og tanken på at han kunne dukke opp uanmeldt på studioet, kanskje med datteren på slep. Eller enda verre, med sin modellvakre ekskone. Hun som gikk med moteklær som lignet dem hun ble gitt for mange år siden. Det ville være det verste. Hun hadde følt seg som en grå mus ved siden av en eksotisk katt da hun satt der i sykehuskafeteriaen. Clay hadde sikkert også sammenlignet dem og undret på hvorfor i helsike han ikke var blitt værende hos sin kone. Eller undret på hva han i det hele tatt hadde sett i Tessa.

Hun ristet vekk tankene, og ble sint på seg selv. Hun skulle trene til sykehusfestivalen. Og dette skulle bli en demonstrasjon som viste den romantiske siden ved capoeira, fra sirkelen av stadig skiftende partnere til hjulslagningene, snurringene og trommerytmen som gjorde kampsporten både vakker og annerledes. Det handlet mer om ferdigheter enn kamp nå for tiden, men sporten hang fortsatt fast i noen av de gamle røttene sine. Som hun hadde funnet ut ved flere anledninger. I dag var en av dem.

Én feil bevegelse – eller riktig bevegelse, avhengig av perspektivet ditt – og du kunne felle en motstander. Akkurat som hun hadde gjort da hun og Clay datet, og hun sendte en invitasjon og ba ham komme til studioet.

Han var raskt blitt hektet. Hun hadde faktisk utført batismo-seremonien med ham – en match hvor en mer erfaren capoerista felte en uerfaren elev. Hun hadde til og med gitt ham den hvite snoren – rankingsystemet som ble brukt i sporten – og hjulpet ham med å binde det rundt livet. Minner om da hun feide bena vekk under ham, hjemsøkte fortsatt drømmene hennes nå og da. Det samme gjorde minnet om å bøye seg over ham etter seieren da han lå flat på ryggen. Reaksjonen hans fikk henne til å skjelve. Med et løftet øyebryn lovte han hevn senere på kvelden.

Og han hadde holdt det løftet. Søt, søt hevn som hadde fått henne til å trygle etter mer.

«Tessa?»

Hun blunket seg tilbake til nåtiden. «Beklager. Jeg mistet bare konsentrasjonen et sekund eller to.»

«Et sekund eller to?» Flere portugisiske banneord fulgte spørsmålet mens eieren av studioet stirret ned på henne. «Du har vært slik under hele kampen.» Han la en finger mot det sviende kinnet hennes. «Jeg vil ikke ha deg blåmerket før festivalen. Det vil ødelegge hensikten ved å understreke treningsutbyttet av capoeira. Intende?»

«Ja, jeg forstår. La oss prøve igjen.»

Marcos hjalp henne opp og ga tegn til den neste personen i sirkelen til å komme bort til henne. «Sett i gang.»

Perkusjonsinstrumentene satte rytmen enda en gang mens Tessa konsentrerte seg om bevegelsene til den nye partneren. Skinnangrepene og pareringene virket nesten koreograferte. To minutter senere stilte hun seg i ringen av deltakere igjen mens en annen danset inn for å ta plassen hennes. Da det enda en gang var hennes tur, gled hun fremover, bare for å befinne seg på feil side av en fot for tredje eller fjerde gang. Hun ble sendt i matten, og lurte på om Marcos kom til å ta fra henne hennes purpurrøde og grønne cordào og degradere henne til et lavere nivå.

Han satte seg på huk ved siden av henne enda en gang. «Jeg tror det er nok for i dag, Tessita.»

Hun skar en grimase. Marco kalte henne «lille Tessa» bare når han var opprørt over henne. Og han hadde all rett til å være det. Hun hadde trent sammen med ham i årevis. Han visste nøyaktig hva hun var i stand til. «Jeg vet ikke hva som er galt med meg.»

«Det gjør ikke jeg heller, men når du kommer tilbake i neste uke, så prøv å få vår capoeira til å virke mindre … brutal.»

Alle lo, inkludert Tessa, og spenningen lettet da han hjalp henne opp på bena. Hun sukket. «Jeg forstår. Jeg skal arbeide med det.»

«Bra. Festivalen er her før vi vet ordet av det.»

Hun tok håndkleet fra toppen av bagen og tørket svetten av ansiktet og halsen. «Fire uker. Jeg vet det. Kanskje jeg skal finne noen ekstra timer denne uken og komme for å ta en privatundervisning.»

«Jeg tror det ville være bra, Tessita.»

Uff. Fortsatt opprørt. Vel, Marcos var ikke den eneste. Hun var opprørt over seg selv. Helt siden møtet med Clay i kafeteriaen hadde hun vært i helspenn. Noe ved hvordan ekskonen hans hadde sett på henne, det syrlige i blikket hennes, hadde fått Tessa til å føle seg som en slags forbryter, selv om hun ikke hadde gjort noe galt.

Vel, det var på tide å få Clay og ekskonen hans – og særlig den søte, lille datteren – ut av hodet. En gang for alle.

Men det gjensto å se hvordan hun skulle gjøre det.

Han så på henne.

Tessa hadde fått et glimt av en bevegelse i øyekroken idet hun fortsatte å dele opp det syke hudvevet og lirke det vekk fra friske celler. Mohs-operasjonen var blitt utsatt i tre døgn på grunn av forkjølelse hos pasienten.

Hvordan hadde Clay funnet ut når hun skulle operere? Kanskje Brian Perry, hennes overordnede onkolog, hadde gitt ham et tips. Men hvorfor skulle han gjøre det? Clay var ortopedisk kirurg, en helt annen verden enn hudkirurgi.

Hun hadde allerede markert operasjonsområdet, og da hun løftet av det tynne laget av vev og plasserte det på et preparatglass, sørget hun for å tilpasse merkene slik at de visste hvor de skulle fortsette å kutte hvis ikke kantene var fullstendig rene. Brian kikket ned på området og nikket til laboratorieassistenten. «Si ifra når du er klar.»

De skulle dele opp vevsprøven og se etter områder som fortsatt inneholdt kreftceller. Enten Tessa eller Brian kom så til å fjerne mer vev på akkurat det stedet. På den måten bevarte de så mye friskt vev som mulig.

«Hvordan går det, Mandy?» Pasienten hennes lå på magen med hodet mot den ene siden, men var lys våken. Mohs kirurgi ble vanligvis utført med lokalbedøvelse. Den eneste vanskelige delen var at det innbefattet ganske mye venting hvis svulsten hadde røtter som gikk dypere enn forventet.

«Jeg er ok. Hvordan ser det ut?»

«Vi kommer til å vite det om noen minutter.»

Det summet i apparatet hun hadde i bukselinningen, og det samme gjorde Brians. Det var klart for dem i laboratoriet.

Tessa var glad for å komme seg vekk fra blikket til Clay. Hun hadde fortsatt ingen anelse om hvorfor han var der.

Mikroskopet viste at det fortsatt var ett område som inneholdt kreftceller.

Etter å ha skavet av to lag til med hud i det området, fikk de endelig resultatet de var ute etter: Rene kanter. Dette var ikke føflekkreft, men en skivepitelsvulst på den nedre, venstre siden av ryggen til pasienten. Selv om den ikke var så farlig som den typen kreft som hadde tatt livet av moren til Tessa, kunne den likevel vokse ut av kontroll og spre seg til andre organer hvis den ikke ble fjernet tidsnok. Heldigvis hadde denne pasienten en kjent historie av hudkreft og lot seg undersøke med jevne mellomrom.

Hun tittet igjen på pasienten mens de gjorde seg klar til å lukke operasjonsområdet. Med rolig stemme forklarte hun hva de hadde gjort og hva som kunne forventes. Selv om hun håpet at Clay kjedet seg og hadde gått, så hadde han trolig ikke det. Hun kunne fortsatt ikke begripe hvorfor han var der. Hadde han ikke sine egne pasienter å ta seg av?

Kanskje han ville snakke om noe med henne. Herregud, hun håpet ikke det. Det siste hun trengte etter denne dagen, var å utføre en disseksjon av et annet slag. Særlig hvis den innbefattet fortiden deres sammen. Det hadde gått mer enn fire år. Det fantes ingenting igjen å dissekere.

«Ser bra ut, Tessa. Jeg tror du fikk med alt. Gratulerer.»

«Takk.» Rosen burde ha gledet henne, men hun var fortsatt irritabel fordi Clay hadde dukket opp.

Som om han hørte tankene hennes, kikket Brian opp mot vinduet. «Ser ut til at du har hatt publikum.»

Hva skulle hun si til det? Jeg vet det? Eller late som hun ikke hadde noen anelse om hvem det var.

Hun valgte noe annet. «Lurer på hvorfor.»

«Er ikke sikker. Hvis du mener du kan gjøre det ferdig på egen hånd, så skal jeg gå og høre om jeg kan hjelpe ham med noe. Kanskje han har en operasjon her inne senere og tar et overblikk over salen. Han er jo ny her.» Han ble stille et øyeblikk. «Jeg tror du er godt på vei til å bli Mohs-stipendiat, hvis det er det du er ute etter.»

Under gleden som bruste gjennom henne ved ordene til Brian, kjente hun et streif av irritasjon. Dette skulle vært et triumferende øyeblikk for henne. Hun var så nær ved å bli ferdig med spesialistutdanningen sin. Og så måtte et mørkt spøkelse fra fortiden komme farende og ødelegge det.

Glem det. Du utførte operasjonen. Uten noen hjelp eller input, for aller første gang. Det burde være alt hun tenkte på akkurat nå.

Men det var ikke det. Og hun bet seg i leppen idet Brian gikk ut av døren.

Hun var ikke særlig glad for at hennes overordnede gikk opp for å småprate med ekskjæresten hennes, men hun kunne ikke si noe i et rom fullt av annet medisinsk personale. Så hun bare bet tennene sammen og håpet at hun ville klare å komme seg igjennom den siste delen av operasjonen.

Og hun burde være stolt. Clay hadde sett at hun kunne gjøre dette på egen hånd. Akkurat som hun hadde lovt seg selv.

Hun ba om suturmaterialet, og operasjonssykepleieren rakte henne den ferdig itredde nålen. Et kvarter senere var hun ferdig. Brian hadde ikke kommet tilbake, og hun kunne ikke få seg til å smugtitte opp mot observasjonsrommet. I stedet festet hun bandasjen og snakket med pasienten, ga henne instruksjoner og ba henne komme tilbake og møte doktor Perry om en uke for å fjerne stingene. Så klemte hun henne i skulderen og sa farvel.

Hun dro av seg de kirurgiske lupene før hun tok av seg frakken og hanskene og slapp alt sammen i de rette beholderne. Så løftet hun hodet og så mot rommet over seg. Det var tomt. Clay var ikke der, og det var heller ikke Brian. Skuffelsen skylte gjennom henne, fulgt av lettelse. Det var lettelsen hun valgte å fokusere på. Nå kunne hun slappe av.

Hun gikk gjennom døren ut fra operasjonssalen og tok spennen ut av håret. Men den personen som hadde vært i rommet over henne, sto nå like utenfor døren. Hun kjemmet raskt håret med fingrene, festet det med spennen igjen og prøvde å se nonchalant ut, selv om hjertet dunket i brystet.

«Hvor er Brian?»

Tåpelig spørsmål. Men det var det eneste hun kunne komme på å si.

«Han sa at han hadde en annen pasient og lot meg være igjen her for å vente på deg.»

Hvorfor skulle han vente på henne?

«Noen spesiell grunn?»

Han lente skulderen mot veggen, og ansiktsuttrykket var dødsens alvorlig. «Jeg snakket med mor i går kveld.»

Tessa ble anspent. Hun og foreldrene til Clay hadde hatt et hjertelig forhold gjennom årene – og til tross for forlegenheten hun følte over alle pengene de hadde punget ut med til utdannelsen hennes, var hun takknemlig overfor dem. Hun hadde hatt en del kontakt med dem selv etter at hun og Clay slo opp. Det var før moren hennes døde. Hun hadde knapt klart å bevare fatningen under den tiden, langt mindre ha noen sammenhengende samtale med noen utenfor jobben. «Å?»

Han gransket ansiktet hennes. «Jeg visste ikke at moren din hadde gått bort, Tessa.»

Å nei. Ikke gjør dette. Ikke akkurat nå. Ikke her. Særlig siden årsdagen for bortgangen hennes så vidt hadde passert.

Hun blunket flere ganger for å holde tårene i sjakk. «Ja, hun gjorde det.» Hun slikket seg om leppene og prøvde å komme seg unna. «Jeg har et par pasienter å se til, så hvis du vil unnskylde meg …»

Men før hun rakk å gå forbi ham, tok han henne i håndleddet. Fingrene hans var varme og faste mot den iskalde huden hennes. «Jeg er lei for det, Tess. Jeg hadde ingen anelse. Er det derfor du skiftet spesialitet?» Han nikket mot dobbeltdøren til operasjonssalen.

«Om det er grunnen til at jeg begynte med dermatologisk kirurgi? Ja, jeg antar at moren din også fortalte deg at hun døde av hudkreft.»

«Hun gjorde det.» Han slapp hånden hennes og holdt henne rundt kinnet mens han strøk tommelen under det venstre øyelokket. Medfølelsen i blikket hans var så ulik den blaserte fremtoningen på plakaten i vestibylen.

Tessa kjente en avslørende fuktighet under fingertuppen hans og bannet inni seg. Hun hadde ikke helt klart å hindre tårene likevel.

Hun tok et skritt tilbake. «Jeg avgjorde at den beste måten å hedre minnet hennes på, var å prøve å hjelpe andre som henne.» Hun rettet ryggen litt. «Er det derfor du så på meg? På grunn av moren din?»

«Du la merke til meg.» Han løftet et øyebryn.

«Det var vanskelig å unngå det, siden du var nesten rett foran meg.»

Vel, ikke helt. Han hadde befunnet seg på siden, men hun var blitt vant til å granske det observasjonsrommet, som ble brukt en god del av både overordnede leger og leger under utdanning i forskjellige stadier av arbeidet. Så ja, hun hadde fått øye på ham nesten med én gang.

«Det virket som det beste stedet å finne deg. Du svever rundt i dette sykehuset som et spøkelse.»

Et spøkelse? Det var én måte å si det på. Et spøkelse ute på oppdrag var mer riktig. Hun hadde fått øye på Clay to ganger i etasjen sin i går og stukket inn på et pasientrom for å unngå å bli sett av ham.

Veldig voksent gjort, Tessa.

Dørene ble åpnet og pasienten hennes ble trillet ut av en av de mannlige sykepleierne. Dette var den perfekte muligheten til å flykte. «Jeg må gå.»

«Jeg blir med deg. Vil ikke la deg forsvinne fra meg igjen.»

Hva?

«Var det noe annet du ville snakke om?» Det vil si bortsett fra privatlivet hennes. Men hun sa det ikke, ettersom hun var nervøs for at noen skulle få vite at hun og Clay kjente hverandre på noen annen måte enn som et par kolleger … tilfeldige bekjente. Hun begynte å gå etter rullestolen.

Clay gikk ved siden av henne. «Ja. Det er faktisk det.»

*

Clay var usikker på hvorfor han hadde gått til observasjonsrommet. Kanskje på grunn av nostalgi eller morbid nysgjerrighet. Eller det kunne være at noe inni ham trengte å fortelle henne at han var lei seg etter at moren fortalte at Gloria døde av hudkreft. Til tross for alt det stygge som hadde skjedd mellom dem på slutten av forholdet, hadde han aldri ønsket at det skulle skje noe vondt med henne eller familien hennes.

Hvorfor hadde ikke moren hans sagt noe tidligere? Trolig fordi han avbrøt henne hver gang hun nevnte navnet til Tessa. Foreldrene visste ikke hvor sint han hadde vært over at hun slengte eksamensgaven hans rett tilbake i ansiktet på ham – for han hadde aldri sagt det til dem. Likevel hadde de raskt forstått at hun var et ømtålig tema, et som var best å unngå helt. Den eneste grunnen til at de hadde funnet ut at Tessa var på West Manhattan Saints, var Molly – som hadde nevnt den pene damen som satt sammen med dem under frokosten.

De var lutter øre, og tenkte trolig at han datet igjen.

Neppe. Han var ferdig med ekteskap, med dating … med kvinner generelt.

Så ble navnet til Tessa nevnt. Og nyheten om Glorias død var det første som kom ut av munnen til moren.

Anger over alt han hadde sagt og gjort, strømmet gjennom ham. Den hadde vokst helt til behovet for å kondolere ble for tungt. Hvilket var grunnen til at han var her.

Tessa ventet på at han skulle fortelle henne hva ellers han ville snakke om. «Husker du at jeg spurte deg om studioet?»

«Studio?»

«Capoeira-studioet ditt. Jeg har tenkt på det, og jeg tror Molly vil like å se på en av treningsøktene. Og hvis de trener til en oppvisning, så er det den perfekte muligheten.»

Hun snudde seg og kikket på ham, og forvirringen var åpenbar. «Du vet hvor det er. Det har ikke flyttet på seg. Så hvorfor spørre meg?»

«Jeg ville høre om du visste når de trener. Marcos – hvis han fortsatt er der – husker meg sikkert ikke engang.»

Og det var den eneste grunnen til at du ville møte henne, ikke sant?

«Han husker deg.»

Noe ved måten hun sa det på, fikk ham til å senke farten. Tessa, som trolig ikke innså at hun gjorde det engang, senket også farten.

Det var over fire år siden. Det var sikkert mange mennesker som hadde kommet og gått i studioet i løpet av den tiden.

«Hvordan vet du det?»

Hun så vekk. «Han har nevnt deg et par ganger.»

Å ja. Clay kunne forstå at det kunne ha vært pinlig for henne – å forklare hvorfor han ikke lenger ville trene i studioet.

Han kunne ha fortsatt – han likte sporten. Men han var så sint på Tessa den gangen, og han ville ikke ha noen påminnelser.

«Og du ga ham sikkert bare glødende rapporter.»

Denne gangen stanset Tessa helt, og hun fikk et merkelig uttrykk i ansiktet. «Jeg har aldri sagt noe vondt om deg, Clay.» Hun så ut til å nøle, men så fortsatte hun. «Kan du ikke la meg ringe ham, og så skal jeg gi deg beskjed om når det passer.»

Han tok frem lommeboken og ga henne et visittkort. «Ring meg når du vet noe.»

Tessa nølte, og et øyeblikk lurte Clay på om hun ville nekte å ta imot det. Så plukket hun det ut fra fingrene hans, og var nøye med ikke å røre ham. Det var i hvert fall slik Clay oppfattet det. Så han gjorde noe med det. Han tok henne i hånden, slik at kortet lå mellom dem. Han kjente musklene hennes rykke til og deretter slappe av. «Hils din far fra meg, ok?»

«Det skal jeg. Takk.» Så trakk hun til seg hånden og gikk etter pasienten, som nå for lengst var borte.

*

Tessa dumpet ned i en av de mørke spiseromsstolene i huset hvor hun bodde, og la hodet ned på armene. Caren Riggs var allerede hjemme. Hun sto på kjøkkenet og rullet og kuttet noe som så ut som firkantede nudler på marmorbenken i midten av rommet. Men akkurat nå var Tessa altfor sliten til å bry seg om det, selv om det luktet himmelsk.

Det å omgås Clay viste seg å være enda vanskeligere enn hun hadde trodd. For hun skalv når han rørte henne. Og ble vemodig over en tid som for lengst var over.

Hun ville ikke lengte etter ham. Det var en million ganger verre enn bare å begjære den tiltrekkende mannen. Begjær kunne hun tross alt bortforklare. Clay var en vital mann som dominerte ethvert rom han spaserte forbi. Selv Brian, som var litt eldre enn Clay og like tiltrekkende, med en anelse grått i det sandfargede håret, fikk det ikke til å krible i henne på den måten eksen gjorde.

Og det var ille. Veldig ille. For hun ville ikke kjenne noen reaksjon i det hele tatt overfor ham. Hun var redd for at hun skulle oppdage noe hun ikke ville vite. At hun aldri helt hadde kommet over ham.

Det må du ha gjort. Du slo opp med ham.

Nei, hun hadde slått opp fordi hun visste at de ikke kom til å være bra for hverandre. Det betydde ikke at det ikke var smertefullt eller at det ikke rev hjertet ut av brystet hennes å tenke på at hun aldri kom til å se ham igjen.

Det gikk noen minutter mens hun satt der, og så flyttet bordet på seg under kinnet hennes. Caren hadde tydeligvis kommet bort og satt ned noe.

«Hei», sa Caren. «Du ser sliten ut.»

«Det er jeg også», mumlet hun.

«Så spis noe. Jeg har lagd kylling med melboller – klassisk kosemat. Dessuten har jeg noe jeg må snakke med deg om.»

Å, nei. Dette var andre gangen i dag at noen brukte de ordene.

Tessa kikket opp og så venninnen sitte ved den andre siden av bordet. Og ja, det sto nå en bolle foran henne, og en til foran Caren. Matretten luktet enda mer himmelsk så nær nesen hennes. «Hva er anledningen?»

«Det er egentlig ingen anledning. Det er vel kanskje bare det at jeg ikke kommer til å få noe sørstatsmat på en stund, så jeg tenkte jeg skulle lage litt nå mens jeg fortsatt kan.»

Caren var ikke fra New York, og Tessa syntes den langsomme, slepende stemmen var beroligende på en måte.

Hun la hodet på skakke og tok imot skjeen som venninnen rakte henne. Huset, som var eid av Holly og familien hennes, var innredet i klassisk mørkt tre og tykke møbelstoffer. Det minnet henne om huset til Clays foreldre. Et diskré uttrykk for rikdom. Men av en eller annen grunn fikk ikke dette huset henne til å krympe seg slik det kanskje hadde gjort hvis hun ikke betalte med egne penger.

«Hvorfor får du ingen sørstatsmat på en stund?» Hun rørte i blandingen for å kjøle den ned litt.

«Det er det jeg hadde tenkt å snakke med deg, Holly og Sam om etter at dere alle var hjemme. Men da du kom først, tenkte jeg at jeg skulle høre hva du synes om det.» Caren stanset og så på henne et øyeblikk. «Er alt i orden?»

«Finfint.» Hun skar inn i en av melbollene og blåste litt på den før hun tok den i munnen. Smaksløkene sto rett til værs, og et lavt stønn kom opp fra strupen. Hun hadde aldri prøvd ekte sørstatskokekunst før hun møtte Caren, men hun ble raskt avhengig. Hun svelget og smilte. «Dette er fantastisk.»

«Jeg sa at du kom til å like det. Er du ikke glad for at jeg tvang deg til å prøve hjemmelagde melboller etter at du flyttet inn?»

«Jeg hater å innrømme det, men ja. Jeg har bare smakt den luftige, kjekslignende typen før. Disse er så gode.» Hun ventet til Caren hadde spist et par biter før hun fortsatte. «Så hva er det som foregår?»

Venninnen la skjeen i bollen og plasserte albuene på bordet. «Jeg har tenkt å reise på et medisinsk oppdrag.»

«Hva?» Caren hadde aldri nevnt at hun skulle forlate sykehuset. «Hvor da?»

«Afrika. Kamerun, faktisk. Jeg fikk nettopp startsignal til å begynne å pakke.»

«Jøss, det gikk fort. Hva med forskerstipendet ditt? Har du bare tenkt å gi slipp på det? Og hva med din del av huset?»

Huset var blitt delt opp i fire adskilte boenheter med felles kjøkken, dagligstue og spisestue. I løpet av spesialistutdanningen var de fire huskameratene blitt trofaste venner. Kanskje fordi de alle var unge og single, men det var trolig også fordi de hadde et felles mål om å bli leger.

Hun hadde bare regnet med at alt kom til å forbli som det var en stund. Det å tenke på at Caren ikke lenger skulle være her …

«Det er nettopp saken. Jeg har en kusine som tenker på å komme til West Manhattan Saints og søke på et forskerstipendium. Hun kunne fremleie leiligheten min. Alle møblene mine blir igjen. Det kommer bare til å bli et nytt ansikt å forholde seg til.»

En nøkkel ble vridd rundt i låsen til inngangsdøren, og like etter dukket Sam Napier opp med et par vesker. Han kikket på dem. «Hei. Forstyrrer jeg?»

Med det temmelig lange håret, den slanke kroppsbygningen og det lille snevet av skotsk aksent, kunne Sam bare beskrives som superkjekk. Men han var også litt av en gåte, stille og intens, en som sjelden delte noe personlig om seg selv. Kanskje det bare var et karaktertrekk, men Tessa hadde en følelse av at det lå noe mer bak det. Uansett så var han den mest fåmælte av huskameratene.

Hun trakk på skuldrene. «Nei da. Caren sa bare …» Hun kikket på venninnen og lurte på om hun ville holde oppdraget sitt hemmelig.

«Jeg fortalte nettopp Tessa at jeg kanskje blir borte en stund. Min kusine Kimberlyn – som også utdanner seg til lege – kan flytte inn og overta min del av utgiftene, hvis det er ok. Jeg ville spørre alle sammen først før jeg gir henne et endelig svar.»

Sam kom bort og stilte seg ved bordet. «Jeg har ikke noe problem med det. Men det er vel egentlig opp til Holly, siden det er hun og foreldrene hennes som eier huset.»

«Du har rett. Jeg skal spørre henne i kveld.»

«Studerer Kimberlyn fortsatt medisin?» spurte Sam.

«Hun er assistentlege, som oss. Hun holder nettopp på med å gjøre seg klar til å søke om forskerstipend.»

Sam slengte den ene vesken over skulderen. «Høres ut som den perfekte løsningen, da.»

«Jeg mener også det», sa Caren med et smil. «Jeg er så lettet. Jeg var redd for at dere kanskje ble sinte på meg fordi jeg forlot dere så nær slutten av spesialistutdanningen.»

Tessa smilte tilbake. «Selvsagt ikke. Jeg er glad på dine vegne. Dessuten kommer du tilbake. Og du må sende massevis av bilder fra Kamerun.»

«Det skal jeg.» Hun tok to skjeer til av maten før hun reiste seg. «Jeg har vakt i natt, så jeg må hoppe inn i dusjen. Og jeg skal begynne å pakke til reisen.»

«Bare gå», sa Tessa. «Jeg skal rydde opp her.»

Caren rynket på nesen. «Det er et ordentlig rot der ute – mel overalt. Er du sikker på at du vil ta deg av det?»

«Helt sikker.» Dessuten ville det gi henne noe annet å tenke på enn Clay.

«Vel, jeg har en operasjon i morgen tidlig, så jeg går til køys.» Sam vinket og gikk opp trappen til leiligheten sin.

«Takk igjen. Jeg tror dere kommer til å bli virkelig glade i Kimber.»

Tessa reiste seg og tok opp bollene deres. «Hvis hun er slik som deg, så blir vi helt sikkert det.»

